
RAPORT  COMUN
asupra proiectului de Lege privind completarea Legii nr.145/2014 pentru stabilirea unor măsuri de reglementare a pieței produselor din sectorul agricol
(PLx. 514/2020)
În conformitate cu prevederile art.94 și art.115 alin.(1) din Regulamentul Camerei Deputaţilor, republicat, Comisia pentru industrii și servicii și Comisia pentru agricultură, silvicultură, industrie alimentară şi servicii specifice au fost sesizate spre dezbatere în fond, în procedură de urgență, cu proiectul de Lege privind completarea Legii nr.145/2014 pentru stabilirea unor măsuri de reglementare a pieței produselor din sectorul agricol, transmis cu adresa nr. PLx.514 din 8 septembrie 2020 și înregistrat sub nr. 4c-5/429/09.09.2020.
Senatul, în calitate de primă Cameră sesizată, a adoptat proiectul de Lege în şedinţa din 2 septembrie 2020. 
Camera Deputaţilor este Cameră decizională, potrivit prevederilor art.75 din Constituţia României şi ale art. 91, alin.(1) pct. 1 din Regulamentul Camerei Deputaţilor, republicat.
La întocmirea raportului comun Comisiile au avut în  vedere:
      -   avizul favorabil al Consiliului Legislativ (nr. 553/09.06.2020);
      -   avizul favorabil al Consiliului Economic și Social (nr. 3964/25.05.2020).
Guvernul României, prin actul nr.1149/DPSG/30.06.2020, nu susține adoptarea inițiativei legislative
Proiectul de lege are ca obiect de reglementare sprijinirea producătorilor agricoli, aceștia urmând să beneficieze în cadrul piețelor de depozite frigorifice, cu atmosferă controlată pentru păstrarea produselor.
În conformitate cu prevederile art.61 și 63 din Regulamentul Camerei Deputaţilor, republicat, comisiile sesizate în fond au examinat proiectul de Lege, sus menţionat, în şedinţe separate. 
Comisia pentru agricultură, silvicultură, industrie alimentară și servicii specifice a examinat proiectul de lege în şedinţa online din 16 februarie 2021.
Membrii Comisiei au participat la dezbateri conform listei de prezență.
Comisia pentru industrii și servicii a dezbătut proiectul de lege în ședința online din data de 9 februarie 2021. 
Membrii Comisiei au participat la dezbateri conform listei de prezență.
În urma examinării proiectului de Lege şi a opiniilor exprimate, membrii celor două comisii au hotărât, cu unanimitate de voturi, să supună plenului Camerei Deputaților respingerea proiectului de Lege privind completarea Legii nr.145/2014 pentru stabilirea unor măsuri de reglementare a pieței produselor din sectorul agricol din umătoarele considerente:
- societățile care administrează spațiile în zonele publice destinate vânzării cu amănuntul, precum piețele agroalimentare, nu au calitatea de producători agricoli sau procesatori și nu sunt eligibile la finanțare din surse de la bugetul de stat, din fonduri europene sau din fonduri legal constituite pentru realizarea construcțiilor spațiilor frigorifice cu atmosferă controlată;
- măsura privind depunerea proiectelor la Ministerul Agriculturii și Dezvoltării Rurale și aprobarea finanțării acestora de către minister nu are aplicabilitate;
- prin Hotărârea Guvernului nr.348/2004 privind exercitarea comerțului cu produse și servicii de piață în unele zone publice, cu modificările și completările ulterioare, se stabilesc regulile generale de exercitare a formelor de comerț cu amănuntul și prestări servicii în zonele publice, precum și cerințele minime de dotare necesare realizării acestor activități.
 În raport de obiectul şi conţinutul reglementării, proiectul de lege face parte din categoria legilor ordinare.

